text: Sønderborg havde bedste ide
  27 august 2012 kl. 15.46
  Museumsdirektør Flemming Just er overrasket over, at juryen ikke valgte Sønderborg til Europæisk Kulturhovedstad i 2017. Sønderborg havde den bedste ide.
  TV SYD har bedt den tidligere professor ved Syddansk Universitet om at vurdere afgørelsen, som fredag gik Sønderborg imod. I stedet valgte juryen Aarhus.
  - Jeg ville godt have sat mine penge på Sønderborg, siger Flemming Just.
  
  Rollemodel
  Han vurderer, at netop Sønderborgs ide med det grænseoverskridende kultursamarbejde var bedre end det, som Aarhus præsenterede. 
  - Det var en utrolig stærk ide, og S'ønderborg kunne være blevet rollemodel for andre europæiske byer - for hvad der kan lade sig gøre uden for de store byer.
  
  Størrelsen
  Flemming Just erkender, at Sønderborg måske tabte på sin størrelse. Alle de byer, som tidligere har været kulturhovedstad, har været væsentlig større. 
  Men netop derfor ærgrer det ham, at juryen lagde vægt på det traditionelle. 
  Flemming Just afviser, at konkurrencen med Aarhus har været unfair. 
  - Sønderborg har spillet det eneste kort de havde. Men juryen lagde vægt på det sikre.
  